Hantsi moet huurskandaal verduidelik | Netwerk24
Deur Marietjie Gericke 26 Maart 2018 05:27
Die VF Plus het Neels van Rooyen, die voorsitter van die komitee oor openbare rekeninge in die Vrystaatse Wetgewer, versoek om die voorsitter van die Vrystaatse Ontwikkelingskorporasie (VOK), Hantsi Matseke, te vra om antwoorde te verskaf oor nog 'n Vrystaatse eiendomskandaal.
Sy sê in 'n nuusverklaring mediaberigte dui daarop dat geld van die VOK, 'n staatsbeheerde entiteit, onreëlmatig in die sakke van 'n sakeman van Parys beland het.
Dit is in openbare belang dat Matseke aan die komitee verduidelik waarom die VOK sedert 2016 nie meer die huur van 'n studentebehuisingskema, die Brandwag-woonstelle in Bloemfontein, invorder nie en ook waarom 'n maatskappy waarvan die direkteur glo noue bande met die uittredende Vrystaatse premier, Ace Magashule, het, sedertdien voordeel uit die verhuring daarvan trek.
Volksblad se verskeie mondelinge en skriftelike navrae die afgelope week by Ikhraam Osman, waarnemende uitvoerende hoof van die VOK, is na die VOK se regsafdeling verwys en is steeds onbeantwoord.
Wessels sê in 'n nuusverklaring die funksie van die VOK is om, in samewerking met die Vrystaatse regering, die ekonomie uit te bou met projekte wat werkskepping stimuleer. Dit is nie, soos in die geval van die Vrede-suiwelprojek, om individue met politieke bande te bevoordeel nie.
"Die berigte van die VOK se moontlike betrokkenheid by nog 'n eiendomskandaal is egter geen verrassing vir die Vrystaat nie, aangesien daar ook die moontlikheid bestaan dat dieselfde korporasie betrokke was by 'n eiendomstransaksie van R9 miljoen waarby Magashule se dogter glo baat gevind het," sê Wessels.
Terwyl die Vrystaat sug van verligting omdat Magashule se termyn van nege jaar aan die einde van Maart tot 'n einde kom, bly ongerymdhede in verskeie Vrystaatse regeringsprojekte opduik.
Hierdie bewerings moet ondersoek word en die VF Plus wil toesien dat Matseke in haar hoedanigheid as voorsitter van die VOK verduidelik waarom 'n sakeman geld kry wat vir die Vrystaat bedoel was.
Die VOK het gesê Matseke is nie die aangewese persoon om die vrae te beantwoord nie, maar Osman is, waarna die navrae na die VOK regsafdeling gestuur is.